**ДП.бр.12-4-2/23**

Дисциплинската комисија при Комората на извршители на РСМ (подолу како ДК при КИРСМ) во состав од Славица Ацовска извршител, како Претседател на Дисциплинска Комисија, Гордана Џутеска извршител, како член-известител на Дисциплинска Комисија, судија Снежана Богдановска од Основен граѓански суд Скопје, судија Јетмир Хамзаи од Основен суд Гостивар и Јасна Жежова од Совет на Јавните обвинители, како членови на Дисциплинска Комисија и Снежана Пижевска како записничар, постапувајќи по Предлогот за поведување на дисциплинска постапка бр.12-4-11/1 од 05.12.2022 година на Претседателот на Комората на извршители на РСМ, во отсуство на извршителот по одржан главен претрес, на ден 25.01.2023 година го донесе следното,

**РЕШЕНИЕ**

**СЕ ОГЛАСУВА ЗА ВИНОВЕН** извршител О. Г. од Д. по повод наводите од Предлогот за поведување на дисциплинска постапка бр.12-4-11/1 од 05.12.2022 година на Претседателот на Комората на извршители на РСМ,

**ЗАТОА ШТО:**

Извршителот О. Г. од Д. постапувајќи по извршниот предмет И.бр.730/2020, пресметал и наплатил од должник Б.-Т. ДООЕЛ Б. од Б. износ за награда повеќе од определеното со Тарифа за награда и надоместок на другите трошоци за работата на извршителите, со што извршителот О. Г. од Д. постапил спротивно на член 46 став 3 точка 2 алинеја 1 од Законот за извршување (Службен весник на РМ бр. 72/16, бр. 142/16, 233/18 и 14/20) и член 5 став 1 и 2 од Тарифа за награда и надоместок на другите трошоци за работата на извршителите („Службен весник на РМ“ бр.32 од 07.02.2019 година) и сторил дисциплинска повреда од член 65 став 1 алинеја 4 од Законот за извршување (Службен весник на РМ бр. 72/16, бр. 142/16, 233/18 и 14/20):,,наплати поголема или помала награда за извршување или други трошоци спротивно на Тарифата.“, па согласно чл. 62 став 1 точка в) од Законот за извршување („Службен весник на Република Македонија“ бр. 72/16, бр.142/16, 233/18 и 14/20) на извршител О. Г. од Д. му се изрекува дисциплинска мерка,

**парична казна** во висина од ------ евра во денарска противвредност според среден курс на Народна Банка на РСМ на денот на изрекувањето.

СЕ ЗАДОЛЖУВА извршителот О. Г. од Д., изречената парична казна од ова решение да ја плати во рок од 15 дена од приемот на решението, а под страв на присилно извршување.

Ова Решение е конечно.

Евентуално поведен управен спор пред надлежен суд не го одлага извршувањето на ова решение.

*Образложение*

На ден 05.12.2022 година до Дисциплинската комисија при Комората на извршители на РСМ од страна на Претседателот на Комората на извршители на РСМ е доставен Предлог за поведување на дисциплинска постапка со бр.12-4-11/1 од 05.12.2022 година, против извршител О. Г. од Д.

Предлогот на Претседателот на КИРСМ е со наводи дека извршителот О. Г. од Д. постапувајќи по извршниот предмет И.бр.730/2020, пресметал и наплатил од должник Б.-Т. ДООЕЛ Б. од Б.износ за награда повеќе од определеното со Тарифа за награда и надоместок на другите трошоци за работата на извршителите. Имено, предлогот е со наводи дека извршителот О. Г. по предмет И.бр.730/2020, пресметал и наплатил износ од 40.030,00 денари за награда, а требал да пресмета и наплати износ во висина од 36.979,00 денари, од причина што износот на главното побарување за предмет И.бр.730/2020 изнесува 241.468,00 денари или 3.920,00 евра, а во Табела 1 број 2 ставка 6 од Тарифа за износ на главно побарување над 3.000 до 6.000 евра наградата за извршените дејствија изнесува 7% од износот на наплатеното побарување. Износот на наплатеното побарување по предмет И.бр.730/2020 е **447.688,00** денари, а 7% од 447.688,00 денари е 31.338,00 дери + ДДВ од 18% кое изнесува 5.641,00 денари, или вкупно 36.979,00 денари. Согласно Предлогот повеќе наплатениот износ е во висина од 3.051,00 денар, (разликата од 40.030,00 денари за награда што извршителот погрешно ја пресметал и наплатил и 36.979,00 денари, износ што извршителот требал да го пресмета и наплати по предмет И.бр.730/2020, доколку постапил согласно Тарифа).

Претседателот на Комората на извршители на РСМ, сметајќи дека извршителот О. Г. од Д. постапувајќи по предмет И.бр.730/2020, пресметал и наплатил поголем износ за награда од оној што реално требал да го наплати согласно Тарифа, со што **постапил** **спротивно на член 46 став 3 точка 2 алинеја 1 од Законот за извршување**:„ Тарифата награда и надоместок на другите трошоци за работата на извршителите ја донесува министерот, по предходно прибавено мислење од Комората на извршители, според следните критеруми: награда на извршителот за извршените дејствија- реализација на извршната исправа се определува според видот на извршната исправа и видот на побарувањето кое треба да се изврши и тоа:- кај паричните побарувања наградата се определува според износот на наплатеното побарување.“ и **член 5 став 1 и 2 од Тарифа за награда и надоместок на другите трошоци за работата на извршителите**: „Наградата на извршителот за извршените дејствија, извршителот ја определува според видот на извршната исправа и видот на побарувањето кое треба да се изврши, како и според износот на наплатеното побарување. Наградата за извршните дејствија на извршителот за паричните побарувања се опрделува според Табела 1 од оваа тарифа.“ **и сторил дисциплинска повреда** од член 65 став 1 алинеја 4 од Законот за извршување(„Службен весник на РМ„ бр. 72/16, 142/16, 233/18 и 14/20):,,наплати поголема или помала награда за извршување или други трошоци спротивно на Тарифата“, и предлага на Дисциплинската комисија при Комората на извршители на РСМ да поведе дисциплинска постапка за утврдување на дисциплинска одговорност на извршител О. Г. од Д. и да му изрече соодветна санкција во согласност со одредбите од Законот за извршување.

Извршителот О. Г. до денот на одржување на главен претрес до Дисциплинската комисија при КИРСМ не достави одговор на предлог за поведување дисциплинска постапка бр.12-4-11/1 од 05.12.2022 година на Претседателот на Комора на извршители на РСМ, иако предлогот за поведување дисциплинска постапка со сите списи и барање, на ден 05.12.2022 година и повторно со Ургенција на ден 05.01.2023 година е доставен до извршителот по електронски пат во неговото електронското сандаче, согласно член 8 став 6 од Правилникот за дисциплинска одговорност и дисциплинска постапка, со барање во рок од 8 дена од приемот да се произнесе и да достави одговор и докази до Комората.

На главен претрес одржан на ден 25.01.2023 година, Претседателот на ДК при КИРСМ констатира дека извршителот О. Г. од Д. иако уредно поканет, не се одзва на поканата за присуство и дека по маил до Комората е доставено известување од 24.01.2023 година, заведено со бр.12-4-2/3 од 25.01.2023 година, во кое се наведува дека извршителот не може да присуствува на денешниот закажаниот главен претрес, поради здравствени причини (вирус) и во прилог доставува медицинска потврда од ПЗУ А. М. Д., но од истото е видливо дека не бара одлагање и негово повторно повикување заради произнесување, по што членовите на ДК при КИРСМ утврдија дека постојат услови за одржување на главен претрес, во отсуство на извршителот.

Дисциплинската комисија при Комората на извршители на РСМ на одржан главен претрес на ден 25.01.2023 година, ги дозволи и изведе следните докази:

* Предлог за поведување на дисциплинска постапка бр. 12-4-11/1 од 05.12.2022 година на Претседателот на Комората на извршители на РСМ;
* Иницијатива за поведување на дисциплинска постапка од Друштво за превоз на патници и стока, шпедиција, промет и туризам во земјата и странство Б.-Т. ДООЕЛ Б. од Б., заведена во Комората на извршители на РСМ под број УПП бр.12-3-62/1 од 19.04.2021 година;
* Пресуда РО.63/18 од 31.08.2020 година на Основен суд Б.;
* Налог за извршување (од сметка на должник врз основа на чл.210 став 1 од ЗИ) И.бр.730/2020 од 15.12.2020 година –лист број 1 до лист број 14 - вкупно 14 листови;
* Извадок од електронска евденција -Извештај од моментална состојба на предмет И.бр.730/2020, со датум на печатење 25.01.2021 година;
* Барање за корекција на Налог за извршување И.бр.730/2020, испратено по електронски пат на ден 26.01.2021 година од Б.-Т. ДООЕЛ Б. .;
* Извод од денарска сметка на С.Б. АД Скопје, број на извод: 104 од 29.12.2020 година на правно лице: Б.-Т.;
* Извод од денарска сметка на С.Б. АД Скопје, број на извод: 1 од 18.02.2021 година на правно лице: Б.-Т.;
* Извод од денарска сметка на С.Б. АД Скопје, број на извод: 3 од 22.02.2021 година на правно лице: Б.-Т.;
* Барање за достава на спецификација до извршител О. Г. од Б.-Т.ДООЕЛ Б., од 26.02.2021 година;
* Потврда за прием на пратка од ПТТ бр. RB1904---55МК–испраќач: Б.-Т.Б.од Б., примач: извршител О. Г. од Д.;
* Повратница за пратка 1904---55МК, потврда за прием од страна на извршител О. Г. од Д., на ден 05.03.2021 година;
* Опомена до извршител О.Г. од Б.-Т.ДООЕЛ Б., од 25.03.2021 година;
* Повратница, примена пратка од страна на извршител О.Г. на ден 27.03.2021 година од испраќач: Б.-Т.ДООЕЛ Б.;
* Потврда за намиреност на побарување И.бр.730/2020 од 29.03.2021 година на извршител О.Г. за делумно намирен долг по предмет И.бр.730/2020;
* Одговор од извршител О.Г. примен во КИРСМ 22.04.2021 година, заведен со бр.12-3-62/2;
* Барање за спроведување на извршување врз основа на изврна исправа од доверител З.М. од Б., преку адвокат Д.К. од Б. примена во канцеларијата на извршител О.Г. на ден 15.12.2020 година;
* Доставница И.бр.730/2020 на извршител О.Г. за достава на налог за извршување ( од сметка на должник врз основа на член 210 од ЗИ) до должник Б.-Т.ДООЕЛ Б. од 23.12.2020 година;
* Доставница И.бр.730/2020 на извршител О.Г. за достава на налог за извршување ( од сметка на должник врз основа на член 210 од ЗИ) до доверител З.М. преку адвокат Д.К. од Б. од 20.01.2021 година;
* Доставница И.бр.730/2020 на извршител О.Г. за достава на налог за извршување ( од сметка на должник врз основа на член 210 од ЗИ) до С.Б. АД С. од 17.12.2020 година;
* Барање за одлагање на извршување од Б.-Т.ДООЕЛ Б., примено во Основен суд Б. на ден 21.12.2020 година;
* Одговор на барање за одлагање од 31.12.2020 година на извршител О.Г.;
* Решение на Основен суд Б. ППНИ бр.19/2020 од 04.01.2021 година;
* Доставница И.бр.730/2020 на извршител О.Г. за достава на Решение ППНИ бр.19/2020 до доверител З.М. преку адвокат Д. К. од Б. од 21.01.2021 година;
* Доставница И.бр.730/2020 на извршител О.Г. за достава на Решение ППНИ бр.19/2020 до должник Б.-Т.ДООЕЛ Б., од 18.01.2021 година;
* Извадок од електронска евденција -Извештај од моментална состојба на предмет И.бр.730/2020, со датум на печатење 21.04.2021 година;
* Извадок од електронска евденција –преземени дејствија по предмет И.бр.730/2020, со дата 21.04.2021 година;
* Достава на списи по електронски пат од страна на извршител О.Г. до КИРСМ на ден 10.08.2021 година, како одговор на доставена ургенција;
* Извадок од електронска евиденција за износ на пресметана камата од 15.10.2015 година до 15.02.2018 година, со вкупен износ од 241.468,00 денари( вкупно на 9 листа);
* Спецификација од 09.08.2021 година на извршител О.Г. за предмет И.бр.730/2020, со се вкупно 507,600,00;
* Пописен список на преземени дејствија за И.бр.730/2020 на извршител О.Г. со се вкупно 50,548,00;
* Достава на списи по електронски пат од страна на извршител О.Г. до КИРСМ на ден 10.08.2021 година, втор дел од налог и втор налог по член 210 со кој е завршен предметот;
* Налог за извршување (од сметка на должник врз основа на чл.210 став 1 од ЗИ) И.бр.730/2020 од 14.05.2021 година –лист број 1 од вкупно 2 листови;
* Налог за извршување (од сметка на должник врз основа на чл.210 став 1 од ЗИ) И.бр.730/2020 од 14.05.2021 година –лист број 2 од вкупно 2 листови;
* Доставница И.бр.730/2020 на извршител О.Г. за достава налог по член 210 ст.1.од ЗИ до С. Банка, на ден 18.05.2021 година;
* Доставница И.бр.730/2020 на извршител О.Г. за достава налог по член 210 ст.1.од ЗИ до Б.-Т.ДООЕЛ Б. на ден 21.05.2021 година;
* Барање за ново дополнително произнесување по претставка, испратено на ден 08.10.2021 година до извршител О.Г. од страна на Стручната служба на КИРСМ;
* Од извршител О.Г.праќање на барани известување по И.бр.730/2020 по електронски пат, заведено во КИРСМ со бр.12-3-62/4 од 14.10.2021 година;
* Спецификација од 14.10.2021 година на извршител О.Г. за предмет И.бр.730/2020, со се вкупно 28,039,00, заведено во КИРСМ со бр.12-3-62/5 од 20.10.2021 година; Спецификација од 14.10.2021 со се вкупно 306,486,00; Спецификација од 14.10.2021 година, со се вкупно вкупно 507,599,80; со се вкупно 42,045,00; со се вкупно 131,029,00; со се вкупно 507,600,00;
* Барање за информации и податоци поради спроведување на извршување И.бр.730/2020 од 15.02.2021 на извршител О.Г.;
* Доставница И.бр.730/2020 на извршител О.Г. за достава на Барање информации до МВР Б. на ден 16.02.2021 година;
* Потврда за делумна намиреност на побарување И.бр.730/2020 од 29.03.2021 на извршител О.Г.;
* Повратница од ПТТ за достава на Потврда за делумна намиреност до Б.Т., Б. на ден 06.04.2021 година;
* Потврда за намиреност на побарување И.бр.730/2020 од 09.06.2021 на извршител О.Г.;
* Доставница И.бр.730/2020 на извршител О.Г. за достава Потврда за намиреност до Б.Т., Б. на ден 21.06.2021 година;
* Известување по претставка УПП.бр.12-3-6/1 од 20.01.2022 година на КИРСМ, доставена до Б.Т. ДООЕЛ Б.;
* Записник од 21.12.2021 година за извршена вонредна контрола за правилна примена на Тарифа над работењето на извршител О.Г. заведена во КИРСМ со број 12-3-6/2 од 17.03.2022 година; и
* Заклучок на УО на КИРСМ донесен на 229-та седница одржана на ден 07.04.2022 година.

Дисциплинската комисија при Комората на извршители на РСМ на одржан главен претрес, по разгледување на наводите изнесени во предлогот и ценејќи ги сите докази одделно и заедно, ја утврди следната фактичка положба:

По предмет И.бр.730/2020 извршител О.Г. од Делчево постапувал по основ на поднесено Барање за извршување, доставено во неговата канцеларија на ден 15.12.2020 година од страна на доверител З.М. од Б., преку полномошник Д. К., адвокат од Б. и извршна исправа Пресуда РО бр.63/18 од ден 31.08.2020 година на Основен суд Б. со клаузули на правосилност и извршност за наплата на парично побарување-додатоци од плата за прекувремена работа, работа во ден на неделен одмор, ноќна работа и работа на празник за периодот од 01.09.2015 година до 28.02.2018 година, против должник Б.-Т. ДООЕЛ Б.од Б. Извршувањето започнало да се спроведува на начин што извршителот издал налог по чл.210 од ЗИ, И.бр.730/2020 од ден 15.12.2020 година, кој уредно го доставил до носител на платен промет, полномошник на доверител и должник. Со издадениот налог извршителот го задолжил должникот со исплата на 241.674,00 денари на име вкупен главен долг со пресметана законска казнена камата зголемена за 8 процентни поени. Вака издадениот налог се релизирал на начин што по достава на истиот кај носител на платен промет сметката на должникот била блокирана, и во три наврати од страна на банката биле повлечени парични средства од трансакциската сметка на должникот кои биле префрлени на посебната сметка на извршителот и тоа на ден 29.12.2020 година износ од 28.039,00 денари, на ден 18.02.2021 година износ од 306.485,00 денари и на ден 22.02.2021 година износ од 131.029,00 денари, односно вкупен износ од 465.554,00 денари по што по автоматизам од страна на банката била извршена деблокада на трансакциската сметка на должникот.

На ден 14.05.2021 година извршителот издал уште еден Налог за извршување врз основа на чл.210 од ЗИ, И.бр.730/2020 од 14.05.2021 година со кој го задолжил должникот исплата на износ од 28.332,00 денари на име вкупен главен долг со законска казнена камата зголемена за 8 процентни поени како и со нови извршни трошоци и награда,кој налог во целост бил реализиран на ден 07.06.2021 година од страна на носителот на платен промет, на начин што од сметката на должникот на посебната сметка на извршителот бил префрлен вкупен износ од 42.045,00 денари.

Б.-Т.ДООЕЛ Б.од Б., должник во извршувањето по предмет И.бр.730/2020 на извршител О.Г. на ден 19.04.2021 година поднел претставка до Комората на извршители на РСМ, против работата на извршител О.Г. Претставката била со наводи дека по предмет И.бр.730/2020 извршителот врз основа на неточна пресметка на главното побарување, неточно ја пресметал каматата, погрешно ја утврдил цената за администрирање на предмет, цена на извршни дејствија, наградата за изршител како и реалните трошоци и такси кои настанале во текот на спроведување на извршувањето по предмет заведен под И.бр.730/2020. Извршителот О.Г. од Д. на ден 22.04.2021 година доставил одговор до Комората, произнесувајќи се по повод наводите од претставката на должникот, Б.-Т.ДООЕЛ Б.од Б.потенцирајќи дека истите се неосновани и дека сите преземени дејствија по предметот И.бр.730/2020 се извршени во согласност со Законот за извршување, а трошоците на извршување и наградата се пресметани согласно Тарифа. Во одговорот извршителот навел дека неосновани и паушални се тврдењата на должникот дека износите кои се содржани во налогот И.бр.730/2020 од 15.12.2020 година не соодвествуваат со задолжението од пресудата, и дека должникот можел на оваа околност да вложи приговор до судот, но тоа не го сторил односно не го искористил своето право на судска заштита. Претседателот на КИРСМ побарал од извршител О. Г. да достави спецификација на трошоци по предмет И.бр.730/2020, список на преземени дејствија за предмет И.бр.730/2020 и информации и списи за преземени дополнителни- нови извршни дејствија. Извршителот О.Г. до Комората на извршители на ден 10.08.2021 година, 14.10.2021 година и на ден 20.10.2021 година доставил спецификација на трошоци по предмет И.бр.730/2020, список на преземени дејствија за предмет И.бр.730/2020 и информации и списи за преземени нови извршни дејствија.

Управниот одбор на КИРСМ од ден 20.12.2021 година донел одлука Комисијата за вршење на надзор над работењето на извршителите, да спроведе надзор над работата на извршител О.Г. од Д. за предмет И.бр.730/2020. Комисијата спровела вонредна контрола со увид во скенирани списи од предмет И.бр.730/2020 на извршител О.Г. од Д. и составила Записник со заклучок на ден 02.03.2022 година. Комисијата констатирала дека извршител О.Г. по предметот И.бр.730/2020, на име награда наплатил износ од 40.030,00 денари (со вклучен ДДВ од 18%), а требал да наплати 36.979,00 денари (31.338,00 денари + ДДВ од 18% 5.641,00 денари = 36.979,00 денари) односно дека извршителелот наплатил на име награда повеќе износ од 3.051,00 денари (со вклучен ДДВ од 18%).

Претседателот на Комората од увид во целокопната документација по предмет И.бр.730/2020 на извршител О.Г. утврдил дека извршувањето е спроведено на начин што по Налог за извршување по член 210 ЗИ заведен под И.бр.730/2020 од 15.12.2020 година на извршител О.Г., носителот на платен промет С.Б. АД С. од сметката на должникот на сметката на извршителот префрлил износ од 465.554,00 денари, а по Налог за извршување по член 210 ЗИ заведен под од 14.05.2021 година- износ 42.045,00 денари, или вкупно 507.599,00 денари. Паричниот износ во висина од 507.599,00 денари, извршител О.Г. го распределил на следниот начин:

- на име надомест за обработка на предмет бил наплатен износ од 1.820,00 денари;

- за извршни дејствија и материјални трошоци наплатил износ од 8.699,00 денари;

- Извршителот кон доверителот извршил уплата на вкупен износ од 447.688,00 денари, и тоа: за главен долг-241.468,00 денари (3.920 евра); за камата на главен долг износ од 108.720,00 денари и за процесни трошоци износ од 97.500,00 денари;- за награда извршителот наплатил износ од 40.030,00 денари; и на име материјални трошоци за адвокат износ од 9.360,00 денари. Претседателот на КИРСМ по утврдување дека извршител О.Г. за предмет И.бр.730/2020 на име награда требал да пресмета и наплати износ во висина од 36.979,00 денари, а не да пресмета и наплати износ од 40.030,00 денари, што значи дека извршител О.Г. по предмет И.бр.730/2020, пресметал и наплатил повеќе износ од 3.051,00 денари (со вклучен ДДВ од 18%), и со што постапил спротивно на ЗИ и Тарифа. Претседателот на Комората постапувајќи врз основа на член 79 став 3 в.в. член 59 став 2 од Законот за извршување (Службен весник на Р. Македонија бр. 72/16, бр. 142/16, 233/18 и 14/20) и Правилникот за дисциплинска одговорност и дисциплинска постапка од 20.06.2016 година, член 7 став 2 и член 8 став 1, на ден 05.12.2022 година изготвил и до ДК при КИРСМ доставил Предлог за поведување на дисциплинска постапка, бр.12-4-11/1.

Дисциплинската комисија при Комората на извршители на РСМ одлучувајќи по повод основаноста на наводите опишани во Предлогот за поведување на дисциплинска постапка бр.12-4-11/1 од 05.12.2022 година на Претседателот на Комората на извршители на РСМ утврди дека извршителот ја сторил дисциплинска повреда: ,,наплати поголема или помала награда за извршување или други трошоци спротивно на Тарифата.“ по член 65 став 1 алинеја 4 од Законот за извршување (Службен весник на РМ бр. 72/16, бр. 142/16, 233/18 и 14/20), на начин што извршителот О.Г. постапувајќи по предмет И.бр.730/2020 наплатил поголем износ за награда за извршување, за 3.051,00 денари (со вклучен ДДВ од 18%), повеќе од придвиденото со Тарифа за награда и надоместок на другите трошоци за работата на извршителите („Службен весник на РМ“ бр.32 од 07.02.2019 година). Извршителот О.Г. од Д. по предмет И.бр.730/2020 постапил спротивно на член 46 став 3 точка 2 алинеја 1 од Законот за извршување:„ Тарифата награда и надоместок на другите трошоци за работата на извршителите ја донесува министерот, по предходно прибавено мислење од Комората на извршители, според следните критеруми: награда на извршителот за извршените дејствија- реализација на извршната исправа се определува според видот на извршната исправа и видот на побарувањето кое треба да се изврши и тоа:- кај паричните побарувања наградата се определува според износот на наплатеното побарување.“ и постапил спротивно на член 5 став 1 и 2 од Тарифа за награда и надоместок на другите трошоци за работата на извршителите: „Наградата на извршителот за извршените дејствија, извршителот ја определува според видот на извршната исправа и видот на побарувањето кое треба да се изврши, како и според износот на наплатеното побарување. Наградата за извршните дејствија на извршителот за паричните побарувања се опрделува според Табела 1 од оваа тарифа.“ ДК при КИРСМ утврди дека извршителот О.Г. за предмет И.бр.730/2020, требал да пресмета и наплати награда во износ од 36.979,00 денари а не да пресмета и наплати износ од 40.030,00 денари од причина што износот на главното побарување е 241.468,00 денари или 3.920,00 евра, а во Табела 1 број 2 ставка 6 од Тарифа за износ на главно побарување над 3.000 до 6.000 евра наградата за извршените дејствија изнесува 7% од износот на наплатеното побарување. Износот на наплатеното побарување по предмет И.бр.730/2020 е 447.688,00 денари, а 7% од 447.688,00 денари е 31.338,00 денари + ДДВ од 18% кое изнесува 5.641,00 денари, или вкупно 36.979,00 денари.

ДК при КИРСМ при одлучувањето, ги ценеше сите олеснителни и отежнителни околности и тоа како олеснителна околност, висината и степенот на повредата, а како отежнителни околности, незаинтересираноста на извршителот за одбрана и претходно изречена парична казна, како дисциплинска мерка.

ДК при КИРСМ смета дека со ваквата дисциплинска мерка ќе се постигнат целите на генералната и специјалната превенција.

Согласно член 62 став 1 точка в) в.в. со член 68 став 4 од Законот за извршување се задолжува обвинетиот извршител О.Г. од Д. да плати на име парична казна износ во висина ----- евра во денарска противредност по среден курс на Народна Банка на РСМ на ден на изрекување, на сметка на Комората на извршители на РСМ бр.20000-----279 во С. Б. АД С., во рок од 15 дена од прием на одлуката, а под страв на присилно извршување.

Дисциплинската Комисија при КИРСМ на ден 25.01.2023 година согласно чл. 58, чл.60 став 1 в.в. чл. 62 став 1 точка в) од Законот за извршување („Службен весник на Р. Македонија“ бр.72/16, 142/16, 233/18 и 14/20) одлучи како во изреката на ова решение.

**КОМОРА НА ИЗВРШИТЕЛИ НА РСМ**

**ДИСЦИПЛИНСКА КОМИСИЈА** Претседател,

Славица Ацовска

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Правна поука :** против ова решение извршителот има право на правна заштита со поведување на управен спор пред Управен суд на РСМ во рок од 30 дена по приемот

**Дн:** Министерство за правда на РСМ

Извршител О.Г.од Д.

Претседател на КИРСМ

Архива